Lørdag morgen bød på fire uheld på en time på de nordjyske motorveje. Årsagen skal findes i det glatte føre.

Efter en rekordvarm afslutning på februar har marts pillet ved termostaten og sendt temperaturen ned, hvor den traditionelt hører hjemme. Noget kunne tyde på, at det er kommet bag på nordjyderne, for på bare en time kunne Nordjyllands Politi registrere fire færdselsuheld på de nordjyske motorveje. - Der har været voldsomt glat på E45 til morgen. Især syd for Aalborg. Folk har simpelthen kørt for stærkt i sådan et vejr, siger vagtchef ved Nordjyllands Politi, Henrik Beck. De fire uheld skete i tidsrummet fra 7.30 til 8.30 lørdag morgen. Der var et uheld ved Kridtsvinget, et ved Svenstrup og to omkring Støvring. - Der er fortrinsvis tale om solouheld, og heldigvis er der ikke nogen meldinger om personskade. Det har ikke været så voldsomt, men det er klart, at når man kører ind i autoværnet med 130 kilometer i timen, så kommer der skader på både autoværn og bil, siger Henrik Beck. Der har været oprydningsarbejde i forbindelse med uheldene, men ikke noget, der har lukket motorvejene ned.